GL รูดติดฟลอร์ ฟากโบรกฯดัง เตือนลงทุน DW ความเสี่ยงสูง!
GL รูดติดฟลอร์ ฟาก 2 โบรกฯดัง เตือน DW ความเสี่ยงสูง! ล่าสุด ณ เวลา 16.00 น. ราคาอยู่ที่ 16.10 บาท ลบ 6.90 บาท หรือ 30% สูงสุดที่ 29.50 บาท ต่ำสุดที่ 16.10 บาท มูลค่าซื้อขายที่ 8.76 พันล้านบาท
16 มี.ค. 2560

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ณ เวลา 16.00 น. ราคาอยู่ที่ 16.10 บาท ลบ 6.90 บาท หรือ 30% สูงสุดที่ 29.50 บาท ต่ำสุดที่ 16.10 บาท มูลค่าซื้อขายที่ 8.76 พันล้านบาท
ด้านบล.บัวหลวง ระบุว่า ขอให้นักลงทุนระมัดระวังการลงทุนใบสำคัญแสดงสิทธิอนุพันธ์ GL01P1704A เนื่องจากมีความผันผวนสูงเกินการบริหารความเสี่ยง เนื่องจากราคาหุ้นของ GL ซึ่งเป็นหลักทรัพย์อ้างอิงของใบสำคัญแสดงสิทธิอนุพันธ์ GL01P1704A มีความผันผวนสูงเกิดขีดจำกัดของการบริหารความเสี่ยง ของการดูแลสภาพคล่อง และอาจมีข้อจำกัดอื่นๆ
เนื่องจาก GL ไม่ได้เป็นองค์ประกอบของดัชนี SET100 ดังนั้น บริษัทหลักทรัพย์ บัวหลวง จำกัด (มหาชน) ในฐานะผู้ออกใบสำคัญแสดงสิทธิดังกล่าว จึงไม่ได้ทำการดูแลสภาพคล่อง GL01P1704A ด้านฝั่งเสนอขาย แต่ยังคงรับซื้อคืนที่ราคาเหมาะสม
ทั้งนี้ บริษัทหลักทรัพย์ บัวหลวง จำกัด (มหาชน) จึงขอชี้แจงให้ทราบและขอให้นักลงทุนติดตามข่าวสารและประกาศจากเวปไซต์ผู้ออกฯ อย่างใกล้ชิด รวมถึงหมั่นตรวจสอบราคาที่เหมาะสมของใบสำคัญแสดงสิทธิอนุพันธ์ก่อนการลงทุนทุกครั้งที่ www.blswarrant.com เพื่อป้องกันการซื้อ DW ที่ราคาสูงเกินจริง
ขณะที่ บล.เมย์แบงก์ กิมเอ็ง ขอให้นักลงทุนใช้ความระมัดระวังในการลงทุนใบสำคัญแสดงสิทธิอนุพันธ์ GL42C1709A เนื่องจากผันผวนสูง โดยบริษัทในฐานะผู้ดูแลสภาพคล่อง ซึ่งเป็นผู้ออกและเสนอขายใบสำคัญแสดงสิทธิอนุพันธ์ GL42C1709A แจ้งให้นักลงทุนเพิ่มความระมัดระวังการลงทุนอย่างสูง
เนื่องจากหุ้นสามัญของ บริษัท กรุ๊ปลีส จำกัด (มหาชน) หรือ GL ซึ่งเป็นหลักทรัพย์อ้างอิงของใบสำคัญแสดงสิทธิอนุพันธ์ GL42C1709A มีความผันผวนสูงเดินกว่าที่จะสามารถดูแลสภาพคล่องให้เป็นไปตามปกติ และไม่อยู่ในรายหลักทรัพย์ที่สามารถออกใบสำคัญแสดงสิทธิอนุพันธ์เพิ่มเติมได้
ดังนั้นการซื้อขายที่เกิดขึ้นในช่วงนี้จึงเกิดตามอุปสงค์และอุปทานของนักลงทุนโดยทั่วไป ซึ่งอาจอยู่นอกเหนือการควบคุมของบริษัทและอาจเกิดการซื้อขายที่ระดับราคาสูงกว่าราคารับซื้อคืนของบริษัทฯ อย่างไรก็ตามบริษัทยังคงทำหน้าที่รับซื้อ ทั้งนี้นักลงทุนสามารถตรวจสอบราคาซื้อคืนของผู้ดูแลสภาพคล่องได้ที่หัวข้อ “DW42 Price Guideline” ในเว็บไซต์บริษัท
 